
Grozījumi Ministru kabineta 2018. gada 24. jūlija noteikumos Nr. 446 "Noteikumi par lauksaimniecības, lauku un zivsaimniecības saimnieciskās darbības veicēju aizdevumu programmu"
Izdoti saskaņā ar Attīstības finanšu institūcijas likuma 12. panta ceturto daļu un Lauksaimniecības un lauku attīstības likuma 5. panta ceturto daļu
· Izdarīt Ministru kabineta 2018. gada 24. jūlija noteikumos Nr. 446 "Noteikumi par lauksaimniecības, lauku un zivsaimniecības saimnieciskās darbības veicēju aizdevumu programmu" (Latvijas Vēstnesis, 2018, 149. nr.; 2021, 14. nr.; 2022, 19. nr.; 2023, 247. nr.; 2024, 103., 237., 248. nr.) šādus grozījumus:
· 1. Izteikt 1. punktu šādā redakcijā:
· "1. Noteikumi nosaka lauksaimniecības, lauku un zivsaimniecības saimnieciskās darbības veicēju aizdevumu programmas (turpmāk – aizdevumu programma) īstenošanas kārtību, finansējumu un atbalstāmās darbības, kā arī kārtību, kādā piešķir valsts un Eiropas Savienības atbalstu lauku attīstībai aizdevumu veidā apakšpasākumos "Atbalsts ieguldījumiem lauku saimniecībās", "Atbalsts ieguldījumiem pārstrādē" un "Atbalsts ieguldījumiem ar lauksaimniecību nesaistītu darbību radīšanā un attīstīšanā", kā arī Latvijas Kopējās lauksaimniecības politikas stratēģiskā plāna 2023.–2027. gadam intervencēs "Atbalsts aizdevumu veidā ieguldījumiem un apgrozāmajiem līdzekļiem lauku saimniecībās" un "Atbalsts ieguldījumiem nelauksaimniecības aktivitāšu īstenošanai" (turpmāk – apakšpasākumi)."
· 2. Izteikt 4. punktu šādā redakcijā:
· "4. Aizdevumu programmas finansēšanai, sagaidāmajiem zaudējumiem un pārvaldības izmaksām pieejamais publiskais finansējums ir 41 300 000 euro, ko veido:
· 4.1. Latvijas Lauku attīstības programmas 2007.–2013. gadam pasākumā "Kredītu fonds" atmaksātais finansējums 6 100 000 euro apmērā;
· 4.2. Rīcības programmas Eiropas Zivsaimniecības fonda atbalsta ieviešanai Latvijā 2007.–2013. gadam pasākumā "Kredītu fonds" atmaksātais finansējums 300 000 euro apmērā;
· 4.3. Latvijas Lauku attīstības programmas 2014.–2020. gadam īstenošanas pārejas periodā apakšpasākumiem pieejamais finansējums 24 000 000 euro apmērā;
· 4.4. valsts budžeta pieejamais finansējums 2 900 000 euro apmērā;
· 4.5. Latvijas Kopējās lauksaimniecības politikas stratēģiskā plāna 2023.–2027. gadam Eiropas Lauksaimniecības fonda lauku attīstībai intervencei "Atbalsts aizdevumu veidā ieguldījumiem un apgrozāmajiem līdzekļiem lauku saimniecībās" pieejamais finansējums 2 000 000 euro apmērā;
· 4.6. Latvijas Kopējās lauksaimniecības politikas stratēģiskā plāna 2023.–2027. gadam Eiropas Lauksaimniecības fonda lauku attīstībai intervencei "Atbalsts ieguldījumiem nelauksaimniecības aktivitāšu īstenošanai" pieejamais finansējums 6 000 000 euro apmērā."
· 3. Izteikt 5.2. apakšpunktu šādā redakcijā:
· "5.2. valsts aizdevuma summa ir 10 000 000 euro;".
· 4. Izteikt 5.12. apakšpunktu šādā redakcijā:
· "5.12. aizdevumu programmā atmaksātais publiskais finansējums un šo noteikumu 4.1. un 4.2. apakšpunktā noteiktais finansējums atbilstoši normatīvajiem aktiem par valsts un Eiropas Savienības atbalsta piešķiršanu lauku attīstībai finanšu instrumentu veidā – aizdevumu programmas īstenošanas laikā;".
· 5. Papildināt ar 5.13. apakšpunktu šādā redakcijā:
· "5.13. šo noteikumu 4.5. un 4.6. apakšpunktā minētais finansējums apakšpasākumu īstenošanai saskaņā ar Eiropas Parlamenta un Padomes 2021. gada 24. jūnija Regulas (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai, (turpmāk – regula 2021/1060) 68. panta 4. punktā noteiktajām robežvērtībām."
· 6. Izteikt 8.1.1. apakšpunktu šādā redakcijā:
· "8.1.1. no šo noteikumu 4.1. vai 4.4. apakšpunktā minētā finansējuma –  lauksaimniecības nozarē, ievērojot Komisijas 2013. gada 18. decembra Regulu (EK) Nr. 1408/2013 par Līguma par Eiropas Savienības darbību 107. un 108. panta piemērošanu de minimis atbalstam lauksaimniecības nozarē (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – regula Nr. 1408/2013);".
· 7. Izteikt 8.1.2. apakšpunktu šādā redakcijā:
· "8.1.2. no šo noteikumu 4.1. vai 4.4. apakšpunktā minētā finansējuma – pārējās nozarēs, ievērojot Komisijas 2023. gada 13. decembra Regulu (EK) Nr. 2023/2831 par Līguma par Eiropas Savienības darbību 107. un 108. panta piemērošanu de minimis atbalstam  (turpmāk – regula 2023/2831);".
· 8. Izteikt 8.1.3. apakšpunktu šādā redakcijā:
· "8.1.3. no šo noteikumu 4.3. apakšpunktā minētā finansējuma – lauksaimniecības un pārējās nozarēs, ievērojot Eiropas Parlamenta un Padomes 2013. gada 17. decembra Regulas (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 (Eiropas Savienības Oficiālais Vēstnesis, 2013. gada 20. decembris, Nr. L347), (turpmāk – regula Nr. 1305/2013) 17. vai 19. pantu, kā arī II pielikumu;".
· 9. Papildināt ar 8.1.4. apakšpunktu šādā redakcijā:
· "8.1.4. no šo noteikumu 4.5. apakšpunktā minētā finansējuma – lauksaimniecības nozarē, ievērojot Eiropas Parlamenta un Padomes 2021. gada 2. decembra Regulas (ES) 2021/2115, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības fonda lauku attīstībai (ELFLA), un ar ko atceļ Regulas (ES) Nr. 1305/2013 un (ES) Nr. 1307/2013, (turpmāk – regula 2021/2115) 73. pantu;".
· 10. Papildināt ar 8.1.5. apakšpunktu šādā redakcijā:
· "8.1.5. no šo noteikumu 4.6. apakšpunktā minētā finansējuma – pārējās nozarēs, izņemot lauksaimniecības produktu pārstrādi, ievērojot regulas 2021/2115 73. pantu;".
· 11. Izteikt 8.2. apakšpunktu šādā redakcijā:
· "8.2. no šo noteikumu 4.2. apakšpunktā minētā finansējuma – šo noteikumu 13.2. apakšpunktā minētajiem saimnieciskās darbības veicējiem zivsaimniecības nozarē:
· 8.2.1. atbilstoši saimnieciskās darbības statistiskās klasifikācijas (turpmāk – NACE 2.1. red.) kodam – grupa 03 "Zvejniecība un akvakultūra", ievērojot Komisijas 2014. gada 27. jūnija Regulu (EK) Nr. 717/2014 par Līguma par Eiropas Savienības darbību 107. un 108. panta piemērošanu de minimis atbalstam zvejniecības un akvakultūras nozarē (Eiropas Savienības Oficiālais Vēstnesis, 2014. gada 28. jūnijs, Nr. L 190) (turpmāk – regula Nr. 717/2014);
· 8.2.2. atbilstoši NACE 2.1. red. kodam – grupa 10.2 "Zivju, vēžveidīgo un mīkstmiešu pārstrāde un konservēšana", ievērojot regulu 2023/2831;".
· 12. Izteikt 9. punktu šādā redakcijā:
· "9. Viens vienots uzņēmums ir saimnieciskās darbības veicējs, kas atbilst regulas 2023/2831 2. panta 2. punktā vai regulas Nr. 1408/2013 2. panta 2. punktā noteiktajai definīcijai."
· 13. Izteikt 11.4. apakšpunktu šādā redakcijā:
· "11.4. ieroču un munīcijas ražošanai un tirdzniecībai (NACE 2.1. red. klase 25.30 "Ieroču un munīcijas ražošana" un klase 47.63 "Sporta aprīkojuma mazumtirdzniecība" – ja ir ieroču tirdzniecība);".
· 14. Izteikt 11.5. apakšpunktu šādā redakcijā:
· "11.5. alkohola tirdzniecībai (NACE 2.1. red. klase 46.34 "Dzērienu vairumtirdzniecība", klase 47.25 "Dzērienu mazumtirdzniecība" un klase 47.92 "Specializētas mazumtirdzniecības starpniecības pakalpojumi");".
· 15. Izteikt 11.6. apakšpunktu šādā redakcijā:
· "11.6. tabakas izstrādājumu ražošanai un tirdzniecībai (NACE 2.1. red. 12. nodaļa "Tabakas izstrādājumu ražošana", klase 46.35 "Tabakas izstrādājumu vairumtirdzniecība", klase 47.26 "Tabakas izstrādājumu mazumtirdzniecība " un klase 47.92 "Specializētas mazumtirdzniecības starpniecības pakalpojumi");".
· 16. Izteikt 11.7. apakšpunktu šādā redakcijā:
· "11.7. azartspēļu un derību organizēšanai (NACE 2.1. red. 92. nodaļa "Azartspēles un derības");".
· 17. Izteikt 11.8. apakšpunktu šādā redakcijā:
· "11.8. administratīvo un apkalpojošo dienestu darbībai (NACE 2.1. red. O sadaļa "Administratīvo un atbalsta dienestu darbība"), izņemot 81. nodaļu "Ēku uzturēšanas un ainavu veidošanas pakalpojumi" un 96. nodaļu "Individuālo pakalpojumu sniegšana";".
· 18. Izteikt 11.10. apakšpunktu šādā redakcijā:
· "11.10. transportlīdzekļu un transporta aprīkojuma iegādei saimnieciskās darbības veicējiem, kas darbojas transporta nozarē (NACE 2.1. red. H sadaļa "Transports un uzglabāšana");".
· 19. Izteikt 11.11. apakšpunktu šādā redakcijā:
· "11.11. finanšu un apdrošināšanas darbībai (NACE 2.1. red. L sadaļa "Finanšu un apdrošināšanas darbības");".
· 20. Izteikt 11.12. apakšpunktu šādā redakcijā:
· "11.12. darījumiem ar nekustamo īpašumu (NACE 2.1. red. M sadaļa "Operācijas ar nekustamo īpašumu", izņemot grupu 68.32 "Citas operācijas ar nekustamo īpašumu uz līguma pamata vai par atlīdzību");".
· 21. Svītrot 15.2. apakšpunktu.
· 22. Izteikt 15.3. apakšpunktu šādā redakcijā:
· "15.3. apbūvētas un neapbūvētas zemes iegādei, ja tā ir daļa no īstenojamā projekta, – 50 000 euro, ja aizdevums ir sniegts, izmantojot šo noteikumu 4.1. , 4.2. vai 4.4. apakšpunktā minēto finansējumu, vai nepārsniedz 10 procentu no kopējās aizdevuma summas, ja aizdevums ir sniegts, izmantojot šo noteikumu 4.3., 4.5. vai 4.6.  apakšpunktā minēto finansējumu."
· 23. Izteikt 18.3. apakšpunktu šādā redakcijā:
· "18.3. regulas Nr. 717/2014 3. panta 2.a un 3. punktā noteikto maksimālo atbalsta apmēru iepriekš piešķirtajiem atbalstiem pēdējo triju fiskālo gadu periodā, ja aizdevumu piešķir saskaņā ar regulu Nr. 717/2014."
· 24. Izteikt 19.2. apakšpunktu šādā redakcijā:
· "19.2. saņemot de minimis atbalstu saskaņā ar regulu Nr. 1408/2013, tas nodrošina darbību vai izmaksu nodalīšanu atbilstoši regulas Nr. 1408/2013 1. panta 2. un 3. punktam;".
· 25. Izteikt 22. punktu šādā redakcijā:
· "22. Ja aizdevumu piešķir saskaņā ar regulu 2023/2831 un regulu Nr. 1408/2013, atbalsta saņēmējs datus par individuālo piešķirto de minimis atbalstu glabā 10 gadus, sākot no atbalsta piešķiršanas dienas, bet finanšu institūcija datus par de minimis atbalsta shēmu glabā 10 gadus, sākot no dienas, kurā saskaņā ar aizdevumu programmu piešķirts pēdējais individuālais atbalsts. Ja aizdevumu piešķir saskaņā ar regulu Nr. 717/2014, atbalsta saņēmējs datus par individuālo piešķirto de minimis atbalstu glabā 10 fiskālos gadus, sākot no atbalsta piešķiršanas dienas, bet finanšu institūcija datus par de minimis atbalsta shēmu glabā 10 fiskālos gadus, sākot no dienas, kurā saskaņā ar aizdevumu programmu piešķirts pēdējais individuālais atbalsts. Ja aizdevumu piešķir saskaņā ar regulu Nr. 1305/2013, datus par individuāli piešķirto atbalstu glabā 10 fiskālos gadus, sākot no atbalsta piešķiršanas dienas, bet finanšu institūcija datus par piešķirto atbalstu glabā 10 fiskālos gadus, sākot no dienas, kurā saskaņā ar aizdevumu programmu piešķirts pēdējais individuālais atbalsts."
· 26. Papildināt ar 25.1 punktu šādā redakcijā:
· "25.1 Finanšu institūcija, nodrošinot atsevišķu lauksaimniecībai sniegtā atbalsta finanšu līdzekļu uzskaiti, šo noteikumu 4.5. un 4.6. apakšpunktā minēto finansējumu nodala kā atsevišķas finansējuma daļas saskaņā ar regulas 2021/2115 80. panta 2. punktu un regulas 2021/1060 59. panta 9. punktu."
· 27. Papildināt ar 31. punktu šādā redakcijā:
· "31. Ja finanšu institūcija aizdevumu sniedz no šo noteikumu 4.1. , 4.2. vai 4.4. apakšpunktā minētā finansējuma, tad aizdevumu piešķir līdz regulas Nr. 1408/2013 7. panta 4. punktā un 8. pantā, Komisijas regulas 2023/2831 7. panta 3. punktā un 8. pantā vai regulas Nr. 717/2014 7. panta 4. punktā un 8. pantā noteiktā piemērošanas termiņa beigām."
· 28. Papildināt ar 32. punktu šādā redakcijā:
· "32. Ja finanšu institūcija aizdevumu sniedz no šo noteikumu 4.5. vai 4.6. apakšpunktā minētā finansējuma, tad aizdevumu piešķir līdz regulas 2021/2115 86. panta 4. punktā vai līdz regulas 2021/1060 63. panta 2. punktā noteiktā piemērošanas termiņa beigām."

